МИНИСТЕРСТВО НА КУЛТУРАТА

З А П О В Е Д

№ .РД09-643/02.12 2013 г.

На основание чл. 40а, ал. 3, чл. 40е, ал. 3 и ал. 12, изр. 2 от Закона за авторското право и сродните му права /ЗАПСП/ и Заповед на министъра на културата № РД 09-287/24.06.2013, г. допълнена със Заповед № РД 09-292/26.06.2013 г. и Заповед № РД 09-439/08.08.2013 г. и след като се запознах с материалите по административна  преписка вх. № 62-00-306/01.08.2013 г., взех предвид следното:
1. Сдружение за колективно управление на авторски и продуцентски права „ФИЛМАУТОР”, ЕИК 8310905401, седалище и адрес на управление гр. София, ул. „Луи Леже” № 2, представлявано заедно и поотделно от председателя на Управителния съвет Михаил Мелтев, заместник-председателя Андрей Алтъпармаков и изпълнителния директор Мария Палаурова-Чолакова, е регистрирано, съгласно чл. 40а и сл. от ЗАПСП в Министерството на културата като организация за колективно управление на права, сродни на авторското с издадено Удостоверение № 26-00-0551/27.10.2011 г. 
2. Със Заповед на министъра на културата № РД 09-105/30.03.2012 г. на основание чл. 40е, ал. 12 от ЗАПСП са утвърдени размери на възнагражденията (Тарифа № 5, приета от Управителния съвет на сдружение „Филмаутор” на 21.12.2011 г.), събирани при използване на произведения от репертоара на сдружението чрез предлагане на достъп по безжичен път или чрез кабел (включително чрез интернет) на неограничен брой лица по начин, позволяващ този достъп да бъде осъществен от място и по време, индивидуално избрани от всеки от тях (начинът на използване по чл. 18, ал. 2, т. 10 от ЗАПСП).

3. От сдружение „Филмаутор”, чрез представляващия го изпълнителен директор Мария Палаурова-Чолакова е подадено заявление по чл. 40е, ал. 6 от ЗАПСП вх. № 62-00-306/01.08.2013 г. за утвърждаване на изменения и допълнения на размерите на възнагражденията, утвърдени с горепосочената Заповед № РД 09-105/30.03.2012 г. Регистрацията на сдружението по чл. 40б от ЗАПСП включва горепосочения начин на използване и видове произведения.

Към заявлението са приложени документите, изискуеми съгласно чл. 40е, ал. 6 от ЗАПСП:

· Предложение за изменение и допълнение на размерите на възнагражденията – Тарифа № 5, приета от Управителния съвет на сдружение „Филмаутор” на 21.12.2011 г., допълнена и изменена на 10.07.2013 г..
· Извлечение от протокол на решенията от заседание Управителния съвет на сдружение „Филмаутор” от 10.07.2013 г.

· Икономическа обосновка и мотивирана методика.
· Документ за платена такса.

4. Съгласно чл. 40е, ал. 11 от ЗАПСП, с оглед липсата на данни за наличие на представителна организация на ползватели по смисъла на чл. 40е, ал. 5 от ЗАПСП за начина на използване, за който се отнася заявлението, са проведени обществени консултации чрез публикуването на 30.09.2013 г. на постъпилото предложение за изменения и допълнения на размерите на възнагражденията на интернет страницата на Министерството на културата. Съгласно чл. 40е, ал. 11 от ЗАПСП в 14-дневен срок от публикуването му, заинтересованите лица са могли да предоставят мотивирани писмени предложения по него. В АПК не се съдържа изрична разпоредба за броенето и изчисляването на сроковете, поради което следва да се приложат правилата за това, съдържащи се в действащите процесуални закони. Съгласно чл. 60, ал. 5 от ГПК срокът за подаване на предложенията от заинтересовани страни е бил в периода 1 октомври 2013 г. – 14 октомври 2013 г. 

5. Становища са подадени от:
- „Нова Броудкастинг Груп” АД, подадено по електронна поща на 15 октомври 2013 г. регистрирано в Министерството на културата с вх. № 56-00-230/16.10.2013 г. Със становището се изразява несъгласие с предложението на сдружение „Филмаутор”, което се мотивира, че поради липсата на финансова обосновка не може да се направи преценка относно обосноваността на предвидените с него размери на възнаграждения.
 - Асоциация на българските радио- и телевизионни оператори /АБРО/ наш вх. № 62-00-306/15.10.2013 г. В становището се посочва, че АБРО счита, че следва да бъде разглеждано като представителна организация на ползватели по отношение вида използване, за който се отнасят предложенията за изменения и допълнения на размерите на възнагражденията, доколкото членовете на АБРО, наред с основната си дейност, извършват и нелинейни медийни услуги (медийни услуги по заявка), което по смисъла на ЗАПСП се явява използване по чл. 18, ал. 2, т. 10 от ЗАПСП, съответно предложенията следва да бъдат предмет на предварително обсъждане по реда на чл. 40е, ал. 5 от ЗАПСП между сдружение „Филмаутор” и АБРО.

Становищата са подадени след изтичане на законоустановения 14-дневен срок и не съдържат бележки по съществото на публикуваните предложения за размери на възнаграждения, съответно, не могат да се разглеждат като „мотивирани писмени предложения”, които законът допуска да бъдат разглеждани. Независимо от това, с оглед пълно изясняване на фактите и обстоятелствата, и гарантиране на правото на участие на страните, становищата са изпратени на заявителя, съгласно чл. 40е, ал. 11, изр. 3 от ЗАПСП. 

В отговор, депозиран съгласно чл. 40е, ал. 12, изр. 1 от ЗАПСП с вх. № 56-00-230/08.11.2013 г., от сдружение „Филмаутор” изразяват позиция, че и двете становища са просрочени; че не са мотивирани и не съдържат бележки по съществото на предложенията за размери на възнаграждения – предмет на общественото обсъждане; че АБРО не следва да се разглежда като представителна организация на ползватели от посочения вид използване.
Изпратено е писмо наш изх. № 56-00-230/01.11.2013 г. до „Нова Броудкастинг Груп” АД, с което дружеството е уведомено, че към документите, представени от сдружение „Филмаутор” е приложена икономическа обосновка, като е предоставен седемдневен срок за запознаване с документите по преписката и изразяване на становище. Видно от приложеното известие за доставяне, писмото е получено на 05.11.2013г. В предоставения срок и до момента от „Нова Броудкастинг Груп” АД не е постъпило становище или искане за запознаване с материалите по преписката.
6. С оглед искането на АБРО асоциацията да бъде разглеждана като представителна организация на ползватели за вида използване, за който се отнасят предложенията, е извършена справка в Устава на АБРО, публикуван на страницата на сдружението в интернет. Видно от чл. 2, б. а/ от него, същото е създадено с цел да подпомага и съдейства за развитието на частното радио- и телевизионно разпръскване и независимите електронни медии в България, а съгласно чл. 9 негов член може да бъде само лице, което осъществява радио- и телевизионна дейност и отговаря на определени допълнителни изисквания, сред които и това да притежава надлежен разрешителен документ за осъществяване на радио- или телевизионна дейност, съгласно изискванията на действащото законодателство в България. Видно от това, дейността на АБРО е ограничена в рамките на радио- и телевизионното разпръскване, а членове на АБРО могат да бъдат само лица, които се явят доставчици на медийни услуги по смисъла на ЗРТ. 
От своя страна начинът на използване, за който се отнася предложението (чл. 18, ал. 2, т. 10 от ЗАПСП - предлагане на достъп до произведения по безжичен път или чрез кабел на неограничен брой лица по начин, позволяващ този достъп да бъде осъществен от място и по време, индивидуално избрани от всеки от тях) може да се извършва и от лица, които не са лицензирани/регистрирани по реда на този закон. Съобразно казаното по-горе, такива лица не биха могли да станат членове на АБРО, съответно асоциацията не следва да се разглежда като представителна организация на ползватели за посочения начин на използване.
Това следва и от справка в четвърти раздел „Медийни услуги по заявка” на регистъра по чл. 125к от ЗРТ, воден  от Съвета за електронни медии, видно от която само едно от вписаните в него лица – БТВ е сред членовете на АБРО, съответно – асоциацията на се явява представителна организация на ползватели по смисъла на чл. 40е, ал. 5, изр. 2 от ЗАПСП за конкретния начин на използване и не е налице основание за провеждане на преговори по реда на посочената разпоредба между нея и заявителя – сдружение „Филмаутор” досежно размерите на възнагражденията при използване от разглеждания вид. 

С оглед на това и на основание 40е, ал. 12, изр. 2 и ал. 13 от ЗАПСП
НАРЕЖДАМ:
Утвърждавам, съгласно приложение към настоящата заповед, изменения и допълнения на размерите на възнагражденията, утвърдени със Заповед № РД 09-105/30.03.2012 г., събирани от сдружение „Филмаутор” при използване на произведения от репертоара на сдружението чрез предлагане на достъп по безжичен път или чрез кабел на неограничен брой лица по начин, позволяващ този достъп да бъде осъществен от място и по време, индивидуално избрани от всеки от тях.
Заповедта и мотивите към нея да се публикуват на интернет страницата на Министерството на културата.
Заповедта може да се обжалва в 14-дневен срок от съобщаването й чрез Министерство на културата пред Административен съд - София-град по реда на Административно-процесуалния кодекс.

